Der er dækket op til en nordjysk sværvægterduel mellem Mette Frederiksen og Inger Støjberg, når det kommende folketingsvalg skal afgøres. Onsdag formiddag annoncerede Inger Støjberg, at hun stiller op til Folketinget for Danmarksdemokraterne i Nordjyllands Storkreds. Hun har ellers stillet op i Vestjylland i de 20 år, hun sad i Folketinget for Venstre. -	Nu har jeg boet i det samme hus i Nordjylland i 21 år (i Hadsund, red.), så det er på tide, at jeg også stiller op i Nordjylland. Det, synes jeg egentlig, er meget naturligt, siger Inger Støjberg til TV2 Nord. -	Når jeg stiller op i Nordjylland, er jeg da sikker på én stemme, nemlig min egen, siger Støjberg. Kampen bliver mellem rød og blå blok Inger Støjberg står til cirka 10 procent af stemmerne i meningsmålingerne. Men på forhånd slår Støjberg fast, at hun ikke vil gå i politisk nævnekamp med de andre borgerlige partier for at snuppe stemmer i Nordjylland. De røde partier og Mette Frederiksen bliver hovedmodstanderen. -	Jeg vil ikke føre kampagne mod andre blå partier. Det er de røde, vi skal slå, siger hun. Mette Frederiksen stiller jo også op i Nordjylland. Det kunne blive en hård duel mellem jer to. Hvad tænker du om det? -	Nu må vi se.  Jeg vil føre borgerlig politik, og det vil Socialdemokratiet helt sikkert ikke. Så vi støder da nok hovederne sammen et par gange. Men det er jo politik. Tænker du, at minksagen vil fylde i valgkampen i Nordjylland? -	Det kommer vi nok ikke helt uden om. Jeg synes, minkavlerne er blevet behandlet helt forfærdeligt. Og det er virkelig for dårligt, at de stadig har lange udsigter til at få udbetalt deres erstatning, siger hun. I Nordjylland har flere borgerlige profiler forladt politik siden valget. I Venstre genopstiller Karsten Lauritzen ikke ved det kommende valg, og det samme gælder den mangeårige DF-profil Bent Bøgsted, der går på pension. Dermed er banen kridtet op for Inger Støjberg som den borgerlige profil og førsteudfordrer til Mette Frederiksen. Stiller du op i Nordjylland, fordi der er ledig plads som den store borgerlige konkurrent til Mette Frederiksen? -	Nej, det handler om, at jeg bor i Nordjylland og gerne vil vælge i den kreds, hvor jeg har boet i 21 år, siger Støjberg. Danmarksdemokraterne stiller med 30 folketingskandidater Ud over Inger Støjberg stiller blandt andre Lise Bech op i Nordjylland for Danmarksdemokraterne. Hun blev valgt for Dansk Folkeparti ved det seneste folketingsvalg, men forlod i foråret partiet efter intent kaos. Nu stiller hun op for Danmarksdemokraterne, og ifølge Støjberg har partiskiftet været undervejs et stykke tid. -	Vi har haft nogle rigtige gode samtaler om politik hen over sommeren, og vi er heldigvis på samme linje, siger Støjberg. Danmarksdemokraterne stiller op med 30 kandidater til hele landet, herunder syv nuværende folketingsmedlemmer, der har forladt Dansk Folkeparti.

Opsummering:
Den tidligere næstformand i Venstre gør nu klar til det helt store slag mod Socialdemokratiet og Mette Frederiksen i Nordjylland.